Paterna reclama una reunió urgent al Ministre De la Serna perquè Foment done una solució als accessos del polígon Fuente del Jarro
09/02/2017

# Paterna reclama una reunió urgent al Ministre De la Serna perquè Foment done una solució als accessos del polígon Fuente del Jarro

[![Paterna reclama una reunió urgent al Ministre De la Serna perquè Foment done una solució als accessos del polígon Fuente del Jarro ](/images/noticias/2017/02/incendio-reunion.jpg)](/images/noticias/2017/02/incendio-reunion.jpg)

09.02.2017

Després del greu incendi, l'ajuntament ja està treballant per a seguir millorant en els protocols d'emergències

L'Alcalde de Paterna, Juan Antonio Sagredo, ha tornat a reclamar al Ministeri de Foment la construcció dels accessos a la segona fase del polígon industrial de Fuente del Jarro, unes connexions necessàries i fonamentals per a garantir la correcta accessibilitat i circulació de la zona i que constitueixen una reivindicació històrica de l'equip de Govern de Paterna i dels empresaris i treballadors d'aquest parc industrial, un dels més grans d'Europa.

El primer edil ha tornat a exigir accessos des de la V-30 i el bypass després de l'explosió i incendi produïts ahir en Indukern, l'empresa química situada en el polígon Fuente del Jarro, que va obligar a evacuar a més de 150 empreses i 3.000 treballadors.

L'Alcalde de Paterna ha assenyalat que “encara que els protocols de seguretat van funcionar correctament gràcies a la coordinació i excel•lent treball de forces i cossos de seguretat d'Emergències, hui només hem de parlar de danys materials i d'un ferit lleu que ja té l'alta metgessa”.

Sagredo ha posat en valor la gestió que es va dur a terme després de l'incendi, però ha reclamat els accessos a la segona fase de Fuente del Jarro. “El túnel actual és l'única forma d'accedir a aquesta zona, i es converteix en un embut en situacions de crisis”, ha precisat. Per açò, ha exigit al Govern central i a totes les administracions competents una connexió directa amb bypass i V-30. I ha anunciat que hui mateix enviarà una carta al ministre, Íñigo De la Serna, per a reclamar aquestes infraestructures.

“Aquesta no és una demanda capritxosa. Ho necessitem perquè si, desafortunadament tornem a tindre una situació de crisi semblant a la d'ahir, puguem afrontar-la amb majors garanties i tinguem més facilitats a l'hora d'evacuar a les persones amb major seguretat”.

L'ajuntament de Paterna, ha presentat al•legacions al projecte d'ampliació de la V-30, sol•licitant que hi haja accessos directes a la II fase d'un dels polígons més grans i importants d'Europa, mitjançant la construcció de dos ponts, d'entrada i eixida.